લાંબો નિર્જન રસ્તો... અંધારામાં પણ માઈલો સુધી સફેદ બરફની ચાદર ફેલાયેલી છે. જીપમાં હીટર હોવા છતાં ઠંડીનું લખલખું થોડી થોડી વારે ડ્રાઈવર નિધિને ધુ્રજાવી જાય છે. કલાકો સુધી ડ્રાઈવ કરવા છતાં એક માણસ જણાતું નથી. દૂરથી બરફનું તોફાન આવી રહેલું દેખાય છે. નિધિનું હૃદય પણ સ્તબ્ધ છે વાતાવરણની જેમ. ગાડીના અવાજ સિવાય વાતાવરણની નિરવતા નિધિને ઘેરીને જ ચાલે છે. સાઈબિરિયાના આ પ્રદેશમાં નિધિને વિચાર આવે છે કે હું પૃથ્વી પર જ છું કે કોઈ બીજા ગ્રહ પર ચાલી ગઈ છું. ૩૫ વરસીય નિધિ તિવારી અનેક સીમાઓ તોડીને નવો રેકોર્ડ સ્થાપિત કરી રહી છે તે બાબતે ગર્વ અનુભવતી નિડર થઈને માણસ વિનાના સાઈબીરિયાના બરફના રણને પસાર કરે છે. નિધિ પહેલી ભારતીય ડ્રાઈવર છે કે જેણે ૨૦૧૬માં સાઈબીરિયાનો રોડ પ્રવાસ માઈનસ ૫૯ ડિગ્રીમાં એકલપંડે કર્યો છે. આ પહેલાં તેણે ૨૦૧૫ની સાલમાં ૨૩૮૦૦ કિલોમીટરનો દિલ્હીથી લંડન સુધીનો પ્રવાસ બે સ્ત્રી સાથીદારો સાથે ખેડ્યો હતો. નિધિના જીવનનું ધ્યેય છે કે બાહ્ય સીમાડાઓને તોડવા અને આંતરિક સીમાઓને વિસ્તારવી. નિધિ કહે છે કે મહિલા ડ્રાઈવરો માટે આપણે ત્યાં જ નહીં વિદેશમાં પણ ઘણું ઘસાતું બોલાતું હોય છે. હાઈવે પર તમને મહિલા ડ્રાઈવરોની સંખ્યા નહીંવત જ જોવા મળશે. હાઈવે પર કે જ્યાં પાકા રોડ ન હોય કે ડુંગરાઓ પર કે પછી બરફ પર ગાડી ચલાવવું સાચે જ અઘરું કામ છે. તે માટે ડ્રાઈવિંગની ઘણી પ્રેક્ટિસ હોવી જોઈએ. મહિલાઓને ગાડી ચલાવવાની વધુ પ્રેક્ટિસ મળતી નથી એટલે જ તેઓ એક સીમામાં રહીને ગાડી ચલાવતાં હોય છે. કપરા રસ્તાઓ ઉપર સ્ત્રીઓ ગાડી ચલાવી શકતી નથી એવું નથી. તેવું કરવાની તે હિંમત જ નથી કરતી. એ હિંમત મેં મારામાં કેળવી છે. દરેક સીમાઓ તોડવાની તાકાત મારામાં છે તે સાબિત કર્યું છે.